RCL บวก 5 วันติด ดันราคา “ออลไทม์ไฮ” ลุ้นกำไร Q2 โตแรง!
ราคาหุ้น RCL บวก 5 วันติด ล่าสุดบวกต่อ 9% ดันราคาแตะ 50 บาท “ออลไทม์ไฮ” ลุ้นกำไร Q2 โตแรงรับค่าระวางเรือพุ่ง!
ราคาหุ้น RCL บวก 5 วันติด ล่าสุดบวกต่อ 9% ดันราคาแตะ 50 บาท “ออลไทม์ไฮ” ลุ้นกำไร Q2 โตแรงรับค่าระวางเรือพุ่ง!
28 พ.ค. 2564

ผู้สื่อข่าวรายงานว่า ราคาหุ้นบริษัท อาร์ ซี แอล จำกัด (มหาชน) หรือ RCL วันที่ 28 พ.ค.2564 ล่าสุด ณ เวลา 14.52 น. อยู่ที่ระดับ 50 บาท ปรับตัวขึ้น 4.25 บาท หรือ 9.29% สูงสุดที่ระดับ 50.50 บาท ต่ำสุดที่ระดับ 45.25 บาท ด้วยมูลค่าการซื้อขาย 1.64 พันล้านบาท

โดยราคาหุ้น RCL ปรับตัวขึ้นอย่างต่อเนื่อง 5 วันทำการ นับตั้งแต่ราคาหุ้นอยู่ที่ระดับ 43 บาท เมื่อวันที่ 20 พ.ค.2564 ขณะที่ราคาหุ้นวันนี้ปรับตัวขึ้นทำจุดสูงสุดนับตั้งแต่เข้าตลาดเมื่อวันที่ 9 ธ.ค.2531
ทั้งนี้บริษัทฯ ดำเนินธุรกิจเป็นสายการเดินเรือที่ประกอบธุรกิจขนส่งตู้คอนเทนเนอร์ทางทะเลที่มีฐานประกอบกิจการในประเทศไทย ซึ่งผลประกอบการไตรมาส 1/2564 มีกำไรสุทธิ 2.94 พันล้านบาท ปรับตัวเพิ่มขึ้นอย่างก้าวกระโดด จากช่วงเดียวกันเมื่อปีก่อนมีกำไรสุทธิ 12.25 ล้านบาท
โดยผลการดำเนินงานเพิ่มขึ้นเนื่องจากเศรษฐกิจโลกฟื้นตัวภายหลังที่ได้รับผลกระทบของการระบาดเชื้อโควิด-19 ปริมาณการขนส่งตู้สินค้าของบริษัทเติบโตร้อยละ 6 เป็นจำนวนห้าหนึ่ง 517,000 ตู้ สำหรับไตรมาส 1/2564 จากจำนวน 489,000 ตู้ในไตรมาส 1/2563
ขณะที่ค่าระวางจะเฉลี่ยสำหรับไตรมาส 1/2564 ปรับตัวสูงขึ้นเป็น 13,795 บาทต่อตู้จาก 9,555 บาทต่อตู้ในไตรมาส4/2563 และจาก 8,588 บาทต่อตู้ในไตรมาสที่1/2563
นอกจากนี้ในไตรมาส 2 ค่าระวางเรือยังคงปรับตัวขึ้นอย่างต่อเนื่อง จึงคาดการณ์ว่าผลประกอบการของบริษัทจะปรับตัวขึ้นอย่างต่อเนื่อง
 